Document ID: /roh_data/filtered/fineweb-2-filterrobots_roh.jsonl.gz/64858

In certificat per ils idioms che mussa la cumpetenza dal pledader u da la pledadra. Quai è la finamira da la Scola auta da pedagogia grischuna. La regenza communitgescha uss ch'ella sustegnia vinavant la scola auta tar il svilup.
Sco quai ch'il rectur da la Scola auta da pedagogia Gian-Paolo Curcio ha ditg sin dumonda dad RTR duain ils certificats per il vallader ed il sursilvan esser pronts sin la fin dal 2024. Sch'ils criteris dals tests cuntentian, duain lura er suandar ils certificats per ils ulteriurs idioms ed il rumantsch grischun. Anc betg cler saja tgi u tge instituziuns che pon la finala dar ora ils certificats.